title: 2018 m. gruodžio 14 d. Komisijos įgyvendinimo reglamentas (ES) 2018/1975, kuriuo dėl skrydžių sklandytuvais vykdymo ir elektroninių laikmenų naudojimo taisyklių iš dalies keičiamas Reglamentas (ES) Nr. 965/2012

text:
20.12.2018

                  LT

                  Europos Sąjungos oficialusis leidinys

                  L 326/53

         KOMISIJOS ĮGYVENDINIMO REGLAMENTAS (ES) 2018/1975
         2018 m. gruodžio 14 d.
         kuriuo dėl skrydžių sklandytuvais vykdymo ir elektroninių laikmenų naudojimo taisyklių iš dalies keičiamas Reglamentas (ES) Nr. 965/2012
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 31 straipsnį,
         kadangi:

                     (1)

                     įvairių tipų skrydžių skirtingų kategorijų orlaiviais, įskaitant sklandytuvus, vykdymo saugos sąlygos nustatytos Komisijos reglamentu (ES) Nr. 965/2012 (2);

                     (2)

                     Reglamento (ES) 2018/1139 2 straipsnio 1 dalies b punkto i ir ii papunkčiuose nurodytų orlaivių naudotojai privalo laikytis to reglamento V priede nustatytų atitinkamų esminių reikalavimų;

                     (3)

                     konkrečios skrydžių vykdymo sklandytuvais taisyklės nustatytos Komisijos įgyvendinimo reglamentu (ES) 2018/1976 (3). Nuo jo taikymo dienos tokiam skrydžių vykdymui nebeturėtų būti taikomos Reglamentu (ES) Nr. 965/2012 nustatytos bendrosios skrydžių vykdymo taisyklės. Tačiau Reglamento (ES) Nr. 965/2012 3 straipsnyje ir II priede nustatytos taisyklės, kurių laikydamosi valstybių narių kompetentingos institucijos stebi skrydžių vykdymą, turėtų būti ir toliau taikomos skrydžiams sklandytuvais, nes tie reikalavimai taikomi ne konkrečiai skrydžių vykdymo veiklai, o galioja horizontaliai visai tokiai veiklai;

                     (4)

                     todėl, siekiant atsižvelgti į skrydžiams sklandytuvais taikomas naująsias taisykles ir geriau išaiškinti, kurios Reglamento (ES) Nr. 965/2012 nuostatos ir toliau taikomos skrydžiams sklandytuvais, tas reglamentas turėtų būti atitinkamai iš dalies pakeistas;

                     (5)

                     Įgyvendinimo reglamento (ES) 2018/1976 ir šio reglamento nuostatos glaudžiai susijusios, todėl reikėtų suderinti jų taikymo datas;

                     (6)

                     2014 m. Tarptautinė civilinės aviacijos organizacija (ICAO) į 6 priedo I dalį ir III dalies II skirsnį įtraukė nuostatas dėl elektroninių laikmenų (EFB) naudojimo vykdant komercinius skrydžius. Tos nuostatos apima bendruosius elektroninių laikmenų naudojimo reikalavimus, taip pat reikalavimą dėl skrydžių, kuriuos vykdant naudojamasi saugiam orlaivio naudojimui užtikrinti skirtomis elektroninių laikmenų taikomosiomis programomis, patvirtinimo. Todėl Reglamentą (ES) Nr. 965/2012 būtina suderinti su ICAO nuostatomis – įtraukti naują taisyklę, kuria nustatomi bendrieji elektroninių laikmenų naudojimo vykdant komercinius skrydžius reikalavimai, ir naujas nuostatas dėl skrydžių, kuriuos vykdant naudojamasi elektroninių laikmenų taikomosiomis programomis, kurių triktis laikoma nedidele arba dar mažesne, patvirtinimo;

                     (7)

                     2014 m. ICAO į 6 priedo II dalį ir III dalies III skirsnį taip pat įtraukė nuostatas dėl elektroninių laikmenų naudojimo vykdant bendrosios aviacijos skrydžius. Tos nuostatos apima bendruosius elektroninių laikmenų naudojimo reikalavimus, taip pat reikalavimą susitariančiosioms šalims nustatyti elektroninių laikmenų taikomųjų programų, skirtų saugiam orlaivio naudojimui užtikrinti, naudojimo kriterijus. Todėl Reglamentą (ES) Nr. 965/2012 būtina suderinti su ICAO nuostatomis – įtraukti naujas nekomercinių skrydžių sudėtingais varikliu varomais orlaiviais ir specialiųjų skrydžių sudėtingais varikliu varomais orlaiviais vykdymo taisykles, kuriomis nustatomi bendrieji elektroninių laikmenų ir jų taikomųjų programų, kurių triktis laikoma nedidele arba dar mažesne, naudojimo reikalavimai. Be to, Reglamentas (ES) Nr. 965/2012 šiuo reglamentu iš dalies keičiamas siekiant suderinti reikalavimus, taikomus nešiojamiesiems elektroniniams prietaisams, naudojamiems vykdant nekomercinius skrydžius kitais nei sudėtingais varikliu varomais orlaiviais, su bendrosiomis ICAO nuostatomis dėl elektroninių laikmenų įrangos;

                     (8)

                     Europos Sąjungos aviacijos saugos agentūra, vadovaudamasi Reglamento (ES) 2018/1139 75 straipsnio 2 dalies b ir c punktais ir 76 straipsnio 1 dalimi, parengė įgyvendinimo taisyklių, susijusių su specialiosiomis skrydžių sklandytuvais vykdymo taisyklėmis, projektą ir pateikė jį Komisijai kaip nuomonę (4);

                     (9)

                     Europos Sąjungos aviacijos saugos agentūra, vadovaudamasi Reglamento (ES) 2018/1139 75 straipsnio 2 dalies b ir c punktais ir 76 straipsnio 1 dalimi, parengė įgyvendinimo taisyklių, susijusių su elektroninių laikmenų naudojimu, projektą ir pateikė jį Komisijai kaip nuomonę (5);

                     (10)

                     šiame reglamente numatytos priemonės atitinka pagal Reglamento (ES) 2018/1139 127 straipsnį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 965/2012 pakeitimai
            Reglamentas (ES) Nr. 965/2012 iš dalies keičiamas taip:

                        1)

                        1 straipsnis iš dalies keičiamas taip:

                                    a)

                                    1, 2 ir 3 dalys pakeičiamos taip:

                                       „1.   Šiuo reglamentu nustatomos išsamios skrydžių lėktuvais ir sraigtasparniais vykdymo taisyklės, įskaitant vežėjų, kurių saugos priežiūrą vykdo kita valstybė, orlaivių patikrinimus perone, kai tie orlaiviai nutupia teritorijoje, kurioje taikomos Sutarties nuostatos, esančiuose aerodromuose.

                                       2.   Šiuo reglamentu taip pat nustatomos išsamios vežėjų, vykdančių komercinius skrydžius Reglamento (ES) 2018/1139 2 straipsnio 1 dalies b punkto i ir ii papunkčiuose nurodytais orlaiviais, išskyrus oro balionus ir sklandytuvus, pažymėjimų išdavimo, išlaikymo, pakeitimo, apribojimo, jų galiojimo sustabdymo ir jų panaikinimo taisyklės, tokių pažymėjimų turėtojų teisės ir pareigos, taip pat sąlygos, kuriomis skrydžiai saugos sumetimais draudžiami, ribojami ar jiems taikomos tam tikros sąlygos.

                                       3.   Šiuo reglamentu taip pat nustatomos išsamios taisyklės dėl sąlygų ir procedūrų, pagal kurias vežėjai, vykdantys komercinius specialiuosius skrydžius lėktuvais ir sraigtasparniais arba nekomercinius skrydžius sudėtingais varikliu varomais orlaiviais, taip pat nekomercinius specialiuosius skrydžius sudėtingais varikliu varomais orlaiviais, deklaruoja savo gebėjimą vykdyti su tų orlaivių naudojimu susijusias pareigas ir tai, kad turi priemonių tam daryti, ir pagal kurias vykdoma tokių vežėjų priežiūra.“;

                                    b)

                                    7 dalis pakeičiama taip:

                                       „7.   Šis reglamentas netaikomas skrydžiams oro balionais ir sklandytuvais. Tačiau skrydžiams oro balionais, išskyrus pririšamuosius dujomis pildomus oro balionus, ir sklandytuvais taikomi 3 straipsnyje nustatyti priežiūros reikalavimai.“;

                        2)

                        2 straipsnis iš dalies keičiamas taip:

                                    a)

                                    1, 1a ir 1b punktai pakeičiami taip:

                                                „1.

                                                lėktuvas – jėgainės varomas sunkesnis už orą orlaivis su fiksuotais sparnais, kurio keliamoji galia skrendant susidaro dėl aerodinaminių reakcijų su sparnais;

                                                1a)

                                                sraigtasparnis – sunkesnis už orą orlaivis, kuris skrisdamas iš esmės laikosi dėl oro sąveikos su vienu ar keliais jėgainės ant daugiau ar mažiau vertikalių ašių sukamais keliamaisiais sraigtais;

                                                1b)

                                                oro balionas – už orą lengvesnis pilotuojamasis bevariklis orlaivis, kurį ore išlaiko arba jo viduje esančios už orą lengvesnės dujos, arba degikliais įšildytas jo viduje esantis oras; prie tokių orlaivių priskiriami dujomis pildomi oro balionai, karšto oro balionai, mišrūs oro balionai ir karšto oro dirižabliai, nors pastarieji ir turi variklius;“;

                                    b)

                                    įterpiami šie 1c, 1d ir 1e punktai:

                                                „1c)

                                                sklandytuvas – sunkesnis už orą orlaivis, kurio keliamoji jėga skrendant susidaro dėl aerodinaminių reakcijų su fiksuotais keliamaisiais paviršiais ir kurio laisvasis skridimas nepriklauso nuo jėgainės;

                                                1d)

                                                naudojimas komerciniais tikslais – skrydis sklandytuvu už užmokestį arba kitą vertingą atlygį, prieinamas visuomenei, arba, jei visuomenei neprieinamas, – vykdomas pagal sklandytuvo naudotojo ir kliento sudarytą sutartį, klientui nekontroliuojant naudotojo;

                                                1e)

                                                pririšamasis dujomis pildomas oro balionas – dujinis oro balionas, kurį pakilusį toje pačioje vietoje išlaiko pririšamųjų lynų sistema;“;

                                    c)

                                    9 punktas pakeičiamas taip:

                                                „9.

                                                įvadinis skrydis – skrydis už užmokestį arba kitą vertingą atlygį, t. y. trumpa kelionė oru, kurią rengia Komisijos reglamento (ES) Nr. 1178/2011 (*1) 10a straipsnyje nurodyta mokymo organizacija arba organizacija, įsteigta siekiant populiarinti aviacijos sportą arba laisvalaikio aviaciją, kad pritrauktų naujų mokinių arba narių;

                                       (*1)  2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).“;"

                        3)

                        5 straipsnis iš dalies keičiamas taip:

                                    a)

                                    1 dalis pakeičiama taip:

                                       „1.   Vežėjai lėktuvus arba sraigtasparnius naudoja komerciniams skrydžiams tik kaip nurodyta III ir IV prieduose.“;

                                    b)

                                    2 dalies b punktas pakeičiamas taip:

                                                „b)

                                                lėktuvus ir sraigtasparnius pavojingiesiems kroviniams pervežti;“;

                                    c)

                                    4, 5 ir 6 dalys pakeičiamos taip:

                                       „4.   Vežėjai, vykdantys nekomercinius skrydžius, įskaitant nekomercinius specialiuosius skrydžius, kitais nei sudėtingais varikliu varomais lėktuvais ir sraigtasparniais, naudojasi jais pagal VII priedo nuostatas.

                                       5.   Reglamento (ES) Nr. 1178/2011 10a straipsnyje nurodytos mokymo organizacijos, kurių pagrindinė verslo vieta yra vienoje iš valstybių narių, vykdydamos mokomuosius skrydžius į Sąjungą, joje arba už jos ribų:

                                                   a)

                                                   sudėtingus varikliu varomus lėktuvus ir sraigtasparnius skrydžiams naudoja pagal VI priedo nuostatas;

                                                   b)

                                                   kitus lėktuvus ir sraigtasparnius naudoja pagal VII priedo nuostatas.

                                       6.   Vežėjai lėktuvus arba sraigtasparnius naudoja komerciniams specialiesiems skrydžiams tik pagal III ir VIII priedų reikalavimus.“;

                        4)

                        6 straipsnis iš dalies keičiamas taip:

                                    a)

                                    3 dalis pakeičiama taip:

                                       „3.   Nukrypstant nuo šio reglamento 5 straipsnio ir nedarant poveikio Reglamento (ES) 2018/1139 18 straipsnio 2 dalies b punkto ir Komisijos reglamento (ES) Nr. 748/2012 (*2) I priedo P poskyrio „Skrydžio leidimas“ taikymui, čia išvardyti skrydžiai ir toliau vykdomi pagal valstybės narės, kurioje yra pagrindinė vežėjo verslo vieta arba kurioje vežėjas yra įsisteigęs arba įsikūręs, jeigu jis neturi pagrindinės verslo vietos, nacionalinės teisės aktų reikalavimus:

                                                   a)

                                                   su naujo lėktuvų arba sraigtasparnių tipo diegimu ar esamo tipo modifikavimu susiję skrydžiai, kuriuos naudodamosi savo teisėmis vykdo projektavimo arba gamybos organizacijos;

                                                   b)

                                                   skrydžiai be keleivių arba krovinio, kuriuos vykdant lėktuvas arba sraigtasparnis perskraidinamas atnaujinimo, remonto, techninės priežiūros patikrinimų, apžiūros, pristatymo, eksporto ar panašiais tikslais.

                                       (*2)  2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).“;"

                                    b)

                                    4a dalis iš dalies keičiama taip:

                                                i)

                                                įvadinis sakinys pakeičiamas taip:

                                                            „4a.

                                                            Nukrypstant nuo 5 straipsnio 1 ir 6 dalių, pagal VII priedą gali būti vykdomi šie skrydžiai kitais nei sudėtingais varikliu varomais lėktuvais ir sraigtasparniais:“;

                                                ii)

                                                c punktas pakeičiamas taip:

                                                            „c)

                                                            įvadiniai skrydžiai, parašiutininkų išmetimo skrydžiai, sklandytuvų vilkimo skrydžiai arba akrobatiniai skrydžiai, kuriuos vykdo Reglamento (ES) Nr. 1178/2011 10a straipsnyje nurodyta mokymo organizacija, kurios pagrindinė verslo vieta yra vienoje iš valstybių narių, arba organizacija, įsteigta siekiant populiarinti aviacijos sportą arba laisvalaikio aviaciją, jei organizacija orlaivį naudoja nuosavybės teise arba pagal nuomos be įgulos sutartį, iš skrydžio negaunama pelno, kuris būtų paskirstomas organizacijai nepriklausantiems asmenims, ir jei tuo atveju, kai vykdant skrydį dalyvauja organizacijai nepriklausantys asmenys, tokie skrydžiai sudaro tik nedidelę organizacijos veiklos dalį.“;

                        5)

                        10 straipsnis iš dalies keičiamas taip:

                                    a)

                                    1 dalies numeris panaikinamas, o antra pastraipa pakeičiama taip:
                                    „Jis taikomas nuo 2012 m. spalio 28 d.“;

                                    b)

                                    2–6 dalys išbraukiamos;

                        6)

                        I, II, III, IV, V, VI, VII ir VIII priedai iš dalies keičiami pagal šio reglamento priedą.

            2 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. liepos 9 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 14 d.

                  Komisijos vardu

                  Pirmininkas

               Jean-Claude JUNCKER

            (1)  OL L 212, 2018 8 22, p. 1.

            (2)  2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1).

            (3)  2018 m. gruodžio 14 d. Komisijos įgyvendinimo reglamentas (ES) 2018/1976, kuriuo pagal Reglamentą (ES) 2018/1139 nustatomos išsamios skrydžių sklandytuvais vykdymo taisyklės (žr. šio Oficialiojo leidinio p. 64).

            (4)  2017 m. rugpjūčio 23 d. Europos aviacijos saugos agentūros nuomonė Nr. 07/2017 dėl Komisijos reglamento, pagal kurį būtų persvarstytos skrydžių sklandytuvais taisyklės, projekto.

            (5)  2017 m. gruodžio 18 d. Europos aviacijos saugos agentūros nuomonė Nr. 10/2017 dėl Komisijos reglamento, kuriuo iš dalies keičiamas Komisijos reglamentas (ES) Nr. 965/2012, projekto.

            PRIEDAS
            Reglamento (ES) Nr. 965/2012 I, II, III, IV, V, VI, VII ir VIII priedai iš dalies keičiami taip:

                        1.

                        I priedas iš dalies keičiamas taip:

                                    a)

                                    6 punktas išbraukiamas;

                                    b)

                                    11a punktas išbraukiamas;

                                    c)

                                    įterpiami 42a, 42b ir 42c punktai:

                                                „42a)

                                                EFB taikomoji programa – EFB prieglobos platformoje įdiegta taikomoji programinė įranga, kurios viena ar kelios konkrečios operacinės funkcijos padeda vykdyti skrydžius;

                                                42b)

                                                EFB prieglobos platforma – aparatinė įranga, kurioje įdiegta duomenų apdorojimo ir bazinė programinė įranga, įskaitant operacinę sistemą ir įvedimo bei išvedimo programinę įrangą;

                                                42c)

                                                EFB sistema – aparatinė įranga (įskaitant bateriją, jungiamuosius elementus, įvedimo ir išvedimo komponentus) ir programinė įranga (įskaitant duomenų bazes ir operacinę sistemą), reikalingos numatytai (-oms) EFB taikomajai (-osioms) programai (-oms) palaikyti;“;

                                    d)

                                    įterpiamas 44a punktas:

                                                „44a)

                                                elektroninė laikmena (EFB) – elektroninė informacinė sistema, kurią sudaro skrydžio įgulai skirta įranga ir taikomosios programos ir kurioje saugomos, atnaujinamos, rodomos bei apdorojamos EFB funkcijos, padedančios vykdyti skrydžius ar pareigas;“;

                                    e)

                                    57 punktas išbraukiamas;

                                    f)

                                    įterpiamas 69a punktas:

                                                „69a)

                                                žmogaus ir mašinos sąsaja – tam tikrų prietaisų komponentas, galintis užtikrinti žmogaus ir mašinos sąveiką. Šią sąsają sudaro aparatinė ir programinė įranga, leidžianti naudotojo įvestus duomenis interpretuoti ir apdoroti mašinoms arba sistemoms, kurios naudotojui pateikia reikiamus rezultatus;“;

                                    g)

                                    78a punktas pakeičiamas taip:

                                                „78a)

                                                nedidelė triktis – triktis, dėl kurios orlaivio sauga labai nesumažėja, o veiksmai, kurių dėl jos imamasi, neviršija skrydžio įgulos galimybių;“;

                                    h)

                                    įterpiamas 78b punktas:

                                                „78b)

                                                piktnaudžiavimas medžiagomis – skrydžio įgulos narių, keleivių salono įgulos narių ir kito saugai svarbaus personalo vienos arba daugiau psichoaktyviųjų medžiagų vartojimas taip, kad:

                                                            a)

                                                            tai kelia tiesioginę grėsmę tų medžiagų vartotojui arba kelia pavojų kitų asmenų gyvybei, sveikatai ar gerovei ir (arba)

                                                            b)

                                                            kyla arba paaštrinama profesinė, socialinė, psichinė arba fizinė problema arba sutrikimas;“;

                                    i)

                                    įterpiami 96a ir 96b punktai:

                                                „96a)

                                                nešiojamoji EFB – pilotų kabinoje naudojama nešiojamoji EFB prieglobos platforma, neįtraukta į sertifikuoto orlaivio konfigūraciją;

                                                96b)

                                                nešiojamasis elektroninis prietaisas – elektroninis prietaisas (paprastai skirtas vartotojams), kurį orlaivio įgulos nariai ar keleiviai įsineša į orlaivį arba kuris įnešamas kaip krovinio dalis ir kuris nėra įtrauktas į sertifikuoto orlaivio konfigūraciją. Tai yra bet koks įrenginys, galintis vartoti elektros energiją. Tokie prietaisai elektros energija gali būti maitinami iš vidinių šaltinių, pvz., baterijų (įkraunamų arba neįkraunamų), arba gali būti prijungti prie tam tikrų orlaivio elektros energijos šaltinių;“;

                                    j)

                                    įterpiami 120a ir 120b punktai:

                                                „120a)

                                                A tipo EFB taikomoji programa – EFB taikomoji programa, kurios sutrikimas arba netinkamas naudojimas nedaro poveikio saugai;

                                                120b)

                                                B tipo EFB taikomoji programa – EFB taikomoji programa:

                                                            a)

                                                            kurios sutrikimas arba netinkamas naudojimas laikomas nedidele arba dar mažesne triktimi ir

                                                            b)

                                                            kuri nepakeičia ir nedubliuoja jokios sistemos ar funkcijos, būtinos laikantis tinkamumo skraidyti reikalavimų, oro erdvės reikalavimų arba skrydžių vykdymo taisyklių;“;

                        2.

                        II priedas iš dalies keičiamas taip:

                                    a)

                                    ARO.GEN.120 dalies d punktas pakeičiamas taip:

                                                „d)

                                                Kompetentinga institucija visas organizacijos pasiūlytas alternatyvias atitikties užtikrinimo priemones vertina pagal:

                                                            1.

                                                            šio reglamento III priedo (ORO dalies) ORO.GEN.120 dalies b punktą;

                                                            2.

                                                            jei tai oro balionams taikomos priemonės – pagal Komisijos reglamento (ES) 2018/395 (*1) II priedo (BOP dalies) BOP.ADD.010 dalį arba

                                                            3.

                                                            jei tai sklandytuvams taikomos priemonės – pagal Komisijos įgyvendinimo reglamento (ES) 2018/1976 (*2) II priedo (SAO dalies) SAO.DEC.100 dalies c punktą,

                                                      analizuodama pateiktus dokumentus ir, jei manoma, kad reikia, atlikdama organizacijos patikrinimą.
                                                Nustačiusi, kad alternatyvios atitikties užtikrinimo priemonės atitinka įgyvendinimo taisykles, kompetentinga institucija be reikalo nedelsdama:

                                                            1.

                                                            praneša prašymo teikėjui, kad galima įgyvendinti alternatyvias atitikties užtikrinimo priemones, ir, jei taikoma, atitinkamai iš dalies pakeičia prašymo teikėjui suteiktą patvirtinimą, specialiųjų skrydžių leidimą arba išduotą pažymėjimą ir

                                                            2.

                                                            praneša agentūrai apie jų turinį ir prideda visų susijusių dokumentų kopijas;

                                                            3.

                                                            praneša kitoms valstybėms narėms apie alternatyvias atitikties užtikrinimo priemones, kurioms pritarta.

                                       (*1)  2018 m. kovo 13 d. Komisijos reglamentas (ES) 2018/395, kuriuo pagal Europos Parlamento ir Tarybos reglamentą (EB) Nr. 216/2008 nustatomos išsamios skrydžių oro balionais vykdymo taisyklės (OL L 71, 2018 3 14, p. 10)."

                                       (*2)  2018 m. gruodžio 14 d. Komisijos įgyvendinimo reglamentas (ES) 2018/1976, kuriuo pagal Europos Parlamento ir Tarybos reglamentą (ES) 2018/1139 nustatomos išsamios skrydžių sklandytuvais vykdymo taisyklės (OL L 326, 2018 12 20, p. 64);“"

                                    b)

                                    ARO.GEN.345 dalies a punktas pakeičiamas taip:

                                                „a)

                                                Gavusi deklaraciją iš organizacijos, kuri vykdo arba ketina vykdyti veiklą, kuriai būtina deklaracija, kompetentinga institucija patikrina, ar deklaracijoje yra visa informacija, kurios reikalaujama:

                                                            1.

                                                            pagal šio reglamento III priedo (ORO dalies) ORO.DEC.100 dalį;

                                                            2.

                                                            oro balionų naudotojų atveju – pagal Reglamento (ES) 2018/395 II priedo (BOP dalies) BOP.ADD.100 dalį arba

                                                            3.

                                                            sklandytuvų naudotojų atveju – pagal Įgyvendinimo reglamento (ES) 2018/1976 II priedo (SAO dalies) SAO.DEC.100 dalį.

                                                      Patikrinusi reikalaujamą informaciją, kompetentinga institucija organizacijai patvirtina, kad deklaraciją gavo.“;

                                    c)

                                    II priedėlio lentelė (EASA 139 FORMA) pakeičiama taip:„Tekstas paveikslėlio

                                       SKRYDŽIŲ VYKDYMO SPECIFIKACIJOS
                                       (pagal skrydžių vykdymo vadove pateiktas patvirtintas sąlygas)
                                       Išduodančiosios institucijos kontaktinė informacija
                                       Telefonas (1): Faksas:
                                       E. paštas:
                                       AOC (2): Vežėjo pavadinimas (3): Data (4): Parašas:
                                       Veiklos vykdytojo komercinis pavadinimas:
                                       Skrydžių vykdymo specifikacijų Nr.:
                                       Orlaivio modelis (5):
                                       Registracijos ženklai (6):
                                       Skrydžių tipai: Komerciniai skrydžiai
                                       Keleiviai Kroviniai Kiti (7):
                                       Sritis, kurioje vykdoma veikla (8):
                                       Specialieji apribojimai (9):
                                       Specialieji patvirtinimai:
                                       Taip
                                       Ne
                                       Specifikacija (10)
                                       Pastabos
                                       Pavojingieji kroviniai
                                       Skrydžiai prasto matomumo sąlygomis
                                       Kilimas
                                       Artėjimas tūpti ir tūpimas
                                       CAT (11) ….
                                       RVR (12): m
                                       DA/H: pėdų RVR: m
                                       RVSM (13) netaikoma
                                       ETOPS (14) netaikoma
                                       Ilgiausias nukreipimo laikas (15): min.
                                       Kompleksinės PBN skrydžių navigacijos specifikacijos (16)
                                       (17)
                                       Būtiniausių navigacijos charakteristikų specifikacijos
                                       Skrydžiai vieno turbininio variklio lėktuvu naktį arba IMC
                                       (SET-IMC)
                                       (18)
                                       Sraigtasparnių skrydžiai naudojantis naktinio matymo sistemomis
                                       Sraigtasparnių keliamieji skrydžiai
                                       Sraigtasparnių skubios medicinos pagalbos skrydžiai
                                       Sraigtasparnių skrydžiai virš jūros
                                       Keleivių salono įgulos mokymas (19)
                                       CC atestacijos pažymėjimo išdavimas (20)
                                       B tipo EFB taikomųjų programų naudojimas
                                       (21)
                                       Nepertraukiamasis tinkamumas skraidyti
                                       (22)
                                       Kita (23)

                                    Tekstas paveikslėlio

                                       (1) Kompetentingos institucijos telefonų ir faksų numeriai su šalies kodu. Nurodomas e. pašto adresas, jei yra.
                                       (2) Įrašomas atitinkamo oro vežėjo pažymėjimo (AOC) numeris.
                                       (3) Įrašomas registruotas vežėjo pavadinimas ir komercinis pavadinimas, jei skiriasi. Prieš komercinį pavadinimą įrašoma „Vykdantis veiklą kaip“.
                                       (4) Skrydžių vykdymo specifikacijų išdavimo data (metai, mėnuo, diena) ir kompetentingos institucijos atstovo parašas.
                                       (5) Įrašomas orlaivio markės, modelio ir serijos arba pagrindinės serijos, jei serija ženklinama, ženklas pagal ICAO sistemą (pvz.,„Boeing-737–3K2“ arba „Boeing-777–232“).
                                       (6) Registracijos ženklai, nurodyti skrydžių vykdymo specifikacijose arba skrydžių vykdymo vadove. Pastaruoju atveju atitinkamose skrydžių vykdymo specifikacijose turi būti nuoroda į atitinkamą skrydžių vykdymo vadovo puslapį. Jei orlaivio modeliui taikomi ne visi specialieji patvirtinimai, orlaivio registracijos ženklus galima įrašyti į atitinkamo specialiojo patvirtinimo pastabų skiltį.
                                       (7) Nurodomas kito tipo vežimas (pvz., greitosios medicinos pagalbos skrydžiai).
                                       (8) Geografinių sričių, kuriose leidžiama vykdyti veiklą, sąrašas (pagal geografines koordinates arba konkrečius maršrutus, skrydžio informacijos regioną arba šalių ar regionų sienas).
                                       (9) Taikomų specialiųjų apribojimų sąrašas (pvz., tik VFR, tik dieną ir kt.).
                                       (10) Šioje skiltyje išvardijami kiekvieno patvirtinimo ar patvirtinimo tipo (pagal atitinkamus kriterijus) liberaliausieji kriterijai.
                                       (11) Įrašoma taikoma tiksliojo artėjimo tūpti kategorija: LTS CAT I, CAT II, OTS CAT II, CAT IIIA, CAT IIIB arba CAT IIIC. Įrašomas mažiausias kilimo ir tūpimo tako matomumo nuotolis (RVR) metrais ir apsisprendimo aukštis (DH) pėdomis. Kiekvienai iš išvardytų artėjimo tūpti kategorijų skiriama po vieną eilutę.
                                       (12) Įrašomas patvirtintas mažiausias kilimo RVR metrais. Jei suteikti skirtingi patvirtinimai, kiekvienam iš jų galima skirti po eilutę.
                                       (13) Langelį „netaikoma“ galima pažymėti tik jei orlaivio didžiausias skrydžio aukštis žemesnis už FL290.
                                       (14) Padidinto nuotolio skrydžiai (ETOPS) šiuo metu taikomi tik dviejų variklių orlaiviams. Todėl, jei orlaivio modelis turi daugiau arba mažiau kaip du variklius, galima pažymėti langelį „netaikoma“.
                                       (15) Taip pat galima nurodyti kilimo ir tūpimo slenksčio atstumą (jūrmylėmis) ir variklio tipą.
                                       (16) Nustatytų charakteristikų navigacija (PBN): kiekvienam kompleksinės PBN specialiajam patvirtinimui (pvz., RNP AR APCH) skiriama po vieną eilutę, o atitinkami apribojimai nurodomi skiltyse „Specifikacijos“ ir (arba) „Pastabos“. Konkrečių RNP AR APCH procedūrų specialiuosius patvirtinimus galima nurodyti skrydžių vykdymo specifikacijose arba skrydžių vykdymo vadove. Pastaruoju atveju atitinkamose skrydžių vykdymo specifikacijose turi būti nuoroda į atitinkamą skrydžių vykdymo vadovo puslapį.
                                       (17) Nurodyti, ar konkretus patvirtinimas galioja tik tam tikriems kilimo ir tūpimo tako galams ir (arba) aerodromams.
                                       (18) Įrašyti konkretų sklandmens ir variklio derinį.
                                       (19) Patvirtinimas rengti mokymo kursą ir egzaminus, kurį turi baigti ir kuriuos turi išlaikyti prašymo išduoti Reglamento (ES) Nr. 1178/2011 V priede (CC dalyje) nurodytą keleivių salono įgulos nario atestacijos pažymėjimą teikėjai.
                                       (20) Patvirtinimas išduoti Reglamento (ES) Nr. 1178/2011 V priede (CC dalyje) nurodytus keleivių salono įgulos narių atestacijos pažymėjimus.
                                       (21) Pateikiamas B tipo EFB taikomųjų programų sąrašas ir nuoroda į EFB aparatinę įrangą (nešiojamųjų EFB atveju). Šis sąrašas pateikiamas skrydžių vykdymo specifikacijose arba skrydžių vykdymo vadove. Pastaruoju atveju atitinkamose skrydžių vykdymo specifikacijose turi būti nuoroda į atitinkamą skrydžių vykdymo vadovo puslapį.
                                       (22) Asmens arba organizacijos, atsakingų už užtikrinimą, kad būtų nuolat išlaikomas orlaivio nepertraukiamasis tinkamumas skraidyti, vardas, pavardė arba atitinkamai pavadinimas ir nuoroda į reglamentą, kuriame to užtikrinimo reikalaujama, t. y. į Reglamento (ES) Nr. 1321/2014 I priedo (M dalies) G skyrių.
                                       (23) Čia galima įrašyti kitus patvirtinimus ar duomenis, skiriant po vieną eilutę (arba kelias eilutes) vienam leidimui (pvz., trumpo tūpimo skrydžiai, stataus artėjimo tūpti skrydžiai, sraigtasparnių skrydžiai į viešojo intereso vietą ir iš jos, sraigtasparnių skrydžiai virš ne tankiai apgyvendintame rajone esančios nepalankios aplinkos, sraigtasparnių skrydžiai be saugaus priverstinio tūpimo galimybės, skrydžiai didesniais posvyrio kampais, didžiausiasis atstumas nuo tinkamo aerodromo dviejų variklių lėktuvams be ETOPS patvirtinimo, nekomerciniams skrydžiams naudojami orlaiviai).
                                       EASA 139 forma, 4 leidimas
                                    “;

                        3.

                        III priedas iš dalies keičiamas taip:

                                    a)

                                    ORO.GEN.110 dalies k punktas pakeičiamas taip:

                                                „k)

                                                Nepaisant j punkto, vežėjai, vykdantys komercinius skrydžius kuriais nors iš toliau išvardytų orlaivių, užtikrina, kad skrydžio įgula būtų išklausiusi atitinkamą mokymą arba instruktažą apie pavojinguosius krovinius, kad galėtų atpažinti nedeklaruotus pavojinguosius krovinius, kuriuos į orlaivį įneša keleiviai arba kurie į orlaivį patenka kaip kroviniai:

                                                            1.

                                                            sraigtiniais vieno variklio lėktuvais, kurių MCTOM neviršija 5 700 kg, o MOPSC neviršija 5 krėslų ir kuriais skrydžiai vykdomi dieną pagal VFR, pakylant ir nutupiant tame pačiame aerodrome arba skrydžių erdvės dalyje;

                                                            2.

                                                            kitais vieno variklio sraigtasparniais (išskyrus sudėtingus varikliu varomus sraigtasparnius), kurių MOPSC neviršija 5 krėslų ir kuriais skrydžiai vykdomi dieną pagal VFR, pakylant ir nutupiant tame pačiame aerodrome arba skrydžių erdvės dalyje.“;

                                    b)

                                    ORO.MLR.101 dalies įvadinis sakinys pakeičiamas taip:
                                    „Pagrindinė skrydžių (išskyrus skrydžius sraigtiniais vieno variklio lėktuvais, kurių MOPSC neviršija 5 krėslų, arba nesudėtingais vieno variklio sraigtasparniais, kurių MOPSC neviršija 5 krėslų, kai kylama ir tupiama tame pačiame aerodrome arba skrydžių erdvės dalyje pagal VFR dieną) vykdymo vadovo struktūra turi būti tokia:“;

                                    c)

                                    ORO.FC.005 dalies b punktas pakeičiamas taip:

                                                „b)

                                                2 SKIRSNIS, kuriame nustatyti papildomi reikalavimai, taikomi komerciniams skrydžiams, išskyrus keleivinius komercinius skrydžius pagal VFR dieną, pradedamiems ir baigiamiems tame pačiame aerodrome ar skrydžių erdvės dalyje ir vykdomiems kompetentingos institucijos nustatytoje vietinėje zonoje:

                                                            1.

                                                            sraigtiniais vieno variklio lėktuvais, kurių MCTOM neviršija 5 700 kg, o MOPSC neviršija 5 krėslų, arba

                                                            2.

                                                            kitais vieno variklio sraigtasparniais (išskyrus sudėtingus varikliu varomus sraigtasparnius), kurių MOPSC neviršija 5 krėslų.“;

                                    d)

                                    ORO.FTL.105 dalies 13 punktas pakeičiamas taip:

                                                „13.

                                                skrydžio laikas – skrydžio lėktuvu laikas, skaičiuojamas nuo jo pajudėjimo iš stovėjimo vietos pakilti iki sustojimo jam paskirtoje stovėjimo vietoje ir visų variklių arba oro sraigtų išjungimo.“;

                        4.

                        IV priedas iš dalies keičiamas taip:

                                    a)

                                    CAT.GEN.105 dalis išbraukiama;

                                    b)

                                    įterpiama CAT.GEN.MPA.141 dalis:
                                    „CAT.GEN.MPA.141. Elektroninių laikmenų (EFB) naudojimas

                                                a)

                                                Jei EFB naudojama orlaivyje, vežėjas užtikrina, kad ji nedarytų neigiamo poveikio orlaivio sistemų ar įrangos veikimui arba skrydžio įgulos nario gebėjimui naudoti orlaivį.

                                                b)

                                                Vežėjas naudojasi tik pagal V priedo (SPA dalies) M skyrių patvirtintomis B tipo EFB taikomosiomis programomis.“;

                                    c)

                                    A skyriaus 2 skirsnis išbraukiamas;

                                    d)

                                    B skyriaus 2 skirsnis išbraukiamas;

                                    e)

                                    CAT.POL.MAB.105 dalies b punktas pakeičiamas taip:

                                                „b)

                                                Kai masės ir centruotės duomenis ir dokumentus rengia kompiuterizuota masės ir centruotės sistema, vežėjas:

                                                            1.

                                                            patikrina pateikiamų duomenų patikimumą, siekdamas įsitikinti, kad tie duomenys atitinka AFM numatytus apribojimus, ir

                                                            2.

                                                            savo skrydžių vykdymo vadove nustato naudojimo instrukcijas ir procedūras.“;

                                    f)

                                    CAT.POL.MAB.105 dalies e punktas išbraukiamas;

                                    g)

                                    C skyriaus 4 skirsnis išbraukiamas;

                                    h)

                                    D skyriaus 3 skirsnis išbraukiamas;

                        5.

                        V priede įterpiamas M skyrius:
                        „M SKYRIUS

                              ELEKTRONINĖS LAIKMENOS (EFB)

                           SPA.EFB.100 Skrydžių, per kuriuos naudojamos elektroninės laikmenos (EFB), patvirtinimas

                                    a)

                                    Komercinis oro vežėjas naudojasi B tipo EFB taikomąja programa tik tuo atveju, jei kompetentinga institucija vežėjui suteikė patvirtinimą, kad toks naudojimas galimas.

                                    b)

                                    Norėdamas gauti kompetentingos institucijos patvirtinimą, kad jam galima vykdyti skrydžius, per kuriuos naudojama B tipo EFB taikomoji programa, vežėjas pateikia įrodymus, kad:

                                                1.

                                                atliktas EFB prietaiso, kuriame įdiegta taikomoji programa, naudojimo ir EFB taikomosios programos bei jos funkcijos (-ų) keliamos rizikos vertinimas, per kurį nustatyta susijusi rizika ir užtikrinta, kad ji būtų tinkamai valdoma ir mažinama;

                                                2.

                                                EFB prietaiso žmogaus ir mašinos sąsajos ir EFB taikomoji programa įvertintos atsižvelgiant į žmogiškojo veiksnio principus;

                                                3.

                                                jis įdiegė EFB administravimo sistemą ir nustatė bei taiko EFB prietaiso ir EFB taikomosios programos administravimo bei naudojimo tvarką ir susijusius mokymo reikalavimus, apimančius:

                                                            i)

                                                            EFB naudojimą;

                                                            ii)

                                                            EFB pakeitimų valdymą;

                                                            iii)

                                                            EFB duomenų tvarkymą;

                                                            iv)

                                                            EFB techninę priežiūrą ir

                                                            v)

                                                            EFB saugumą;

                                                4.

                                                EFB prieglobos platforma yra tinkama naudoti pagal numatytą EFB taikomosios programos paskirtį.

                                          Šie įrodymai turi būti konkrečiai siejami su EFB taikomąja programa ir EFB prieglobos platforma, kurioje ta taikomoji programa įdiegta.“;

                        6.

                        VI priedas iš dalies keičiamas taip:

                                    a)

                                    įterpiama NCC.GEN.131 dalis:
                                    „NCC.GEN.131. Elektroninių laikmenų (EFB) naudojimas

                                                a)

                                                Jei EFB naudojama orlaivyje, vežėjas užtikrina, kad ji nedarytų neigiamo poveikio orlaivio sistemų ar įrangos veikimui arba skrydžio įgulos nario gebėjimui naudoti orlaivį.

                                                b)

                                                Prieš pradėdamas naudotis B tipo EFB taikomąja programa, vežėjas:

                                                            1.

                                                            atlieka EFB prietaiso, kuriame įdiegta taikomoji programa, naudojimo ir atitinkamos EFB taikomosios programos bei jos funkcijos (-ų) keliamos rizikos vertinimą, per kurį nustato susijusią riziką ir užtikrina, kad ji būtų tinkamai valdoma ir mažinama; atliekant vertinimą išnagrinėjama su EFB prietaiso ir atitinkamos EFB taikomosios programos žmogaus ir mašinos sąsaja susijusi rizika; ir

                                                            2.

                                                            sukuria EFB administravimo sistemą, įskaitant to prietaiso ir EFB taikomosios programos administravimo bei naudojimo tvarką ir susijusius mokymo reikalavimus.“;

                                    b)

                                    NCC.OP.200 dalies b punktas pakeičiamas taip:

                                                „b)

                                                nepaisant a punkto, kai mokomuosius skrydžius vykdo Komisijos reglamento (ES) Nr. 1178/2011 10a straipsnyje nurodyta mokymo organizacija, tokias situacijas galima imituoti orlaivyje esant pilotams mokiniams.“;

                        7.

                        VII priedas iš dalies keičiamas taip:

                                    a)

                                    NCO.GEN.102 dalis išbraukiama;

                                    b)

                                    NCO.GEN.103 dalies a punktas pakeičiamas taip:

                                                „a)

                                                pradedami ir baigiami tame pačiame aerodrome arba skrydžių erdvės dalyje;“;

                                    c)

                                    NCO.GEN.105 dalies a punkto 4 papunkčio iii papunktis pakeičiamas taip:

                                                „iii)

                                                šiam skrydžiui vykdyti reikalingi prietaisai ir įranga, kaip reikalaujama NCO.IDE.A.105 arba NCO.IDE.H.105 dalyje, įmontuoti orlaivyje ir veikia, nebent vykdyti skrydį neveikiant įrangai leidžiama vadovaujantis būtiniausios įrangos sąrašu (MEL) arba, jei taikoma, lygiaverčiu dokumentu;“;

                                    d)

                                    NCO.GEN.125 dalis pakeičiama taip:
                                    „NCO.GEN.125. Nešiojamieji elektroniniai prietaisai

                                    Įgulos vadas nė vienam asmeniui neleidžia orlaivyje naudotis nešiojamaisiais elektroniniais prietaisais, įskaitant elektroninę laikmeną (EFB), galinčiais daryti neigiamą poveikį orlaivio sistemų ir įrangos veikimui arba skrydžio įgulos nario gebėjimui naudoti orlaivį.“;

                                    e)

                                    NCO.GEN.135 dalies c punktas išbraukiamas;

                                    f)

                                    NCO.OP.120 dalies pavadinimas pakeičiamas taip:
                                    „NCO.OP.120. Triukšmo mažinimo procedūros. Lėktuvai ir sraigtasparniai“;

                                    g)

                                    NCO.OP.156 dalis išbraukiama;

                                    h)

                                    NCO.OP.180 dalies b punktas pakeičiamas taip:

                                                „b)

                                                nepaisant a punkto, kai mokomuosius skrydžius vykdo Komisijos reglamento (ES) Nr. 1178/2011 10a straipsnyje nurodyta mokymo organizacija, tokias situacijas galima imituoti orlaivyje esant pilotams mokiniams.“;

                                    i)

                                    NCO.POL.105 dalies b punktas pakeičiamas taip:

                                                „b)

                                                Svėrimą atlieka orlaivio gamintojas arba patvirtinta techninės priežiūros organizacija.“;

                                    j)

                                    NCO.IDE.A.160 dalies a punktas pakeičiamas taip:

                                                „a)

                                                Lėktuvuose, išskyrus ELA1 lėktuvus, turi būti bent vienas rankinis gesintuvas:

                                                            1.

                                                            skrydžio įgulos kabinoje ir

                                                            2.

                                                            kiekviename nuo skrydžio įgulos kabinos atskirtame keleivių skyriuje, nebent į jį skrydžio įgulos nariai gali lengvai patekti.“;

                                    k)

                                    D skyriaus 3 skirsnis išbraukiamas;

                        8.

                        VIII priedas iš dalies keičiamas taip:

                                    a)

                                    SPO.GEN.005 dalies c punkto 2 papunktis pakeičiamas taip:

                                                „2.

                                                parašiutininkų išmetimas, sklandytuvų vilkimas lėktuvu arba akrobatiniai skrydžiai, kuriuos vykdo Reglamento (ES) Nr. 1178/2011 10a straipsnyje nurodyta mokymo organizacija, kurios pagrindinė verslo vieta yra valstybėje narėje, arba organizacija, įsteigta siekiant populiarinti aviacijos sportą arba laisvalaikio aviaciją, jei organizacija orlaivį skrydžiams naudoja nuosavybės teise arba pagal nuomos be įgulos sutartį, iš skrydžio negaunama pelno, kuris būtų paskirstomas organizacijai nepriklausantiems asmenims, ir jei tuo atveju, kai vykdant skrydį dalyvauja organizacijai nepriklausantys asmenys, tokie skrydžiai sudaro tik nedidelę organizacijos veiklos dalį.“;

                                    b)

                                    SPO.GEN.102 dalis išbraukiama;

                                    c)

                                    SPO.GEN.107 dalies a punkto 4 papunkčio iii papunktis pakeičiamas taip:

                                                „iii)

                                                šiam skrydžiui vykdyti reikalingi prietaisai ir įranga, kaip reikalaujama SPO.IDE.A.105 arba SPO.IDE.H.105 dalyje, yra įmontuoti orlaivyje ir veikia, nebent vykdyti skrydį neveikiant įrangai leidžiama vadovaujantis minimalios įrangos sąrašu (MEL) arba, jei taikoma, lygiaverčiu dokumentu;“

                                    d)

                                    įterpiama SPO.GEN.131 dalis:
                                    „SPO.GEN.131. Elektroninių laikmenų (EFB) naudojimas

                                                a)

                                                Jei EFB naudojama orlaivyje, vežėjas užtikrina, kad ji nedarytų neigiamo poveikio orlaivio sistemų ar įrangos veikimui arba skrydžio įgulos nario gebėjimui naudoti orlaivį.

                                                b)

                                                Prieš pradėdamas naudotis B tipo EFB taikomąja programa, vežėjas:

                                                            1.

                                                            atlieka EFB prietaiso, kuriame įdiegta taikomoji programa, naudojimo ir atitinkamos EFB taikomosios programos bei jos funkcijos (-ų) keliamos rizikos vertinimą, per kurį nustato susijusią riziką ir užtikrina, kad ji būtų tinkamai mažinama; atliekant vertinimą išnagrinėjama su EFB prietaiso ir atitinkamos EFB taikomosios programos žmogaus ir mašinos sąsaja susijusi rizika; ir

                                                            2.

                                                            sukuria EFB administravimo sistemą, įskaitant EFB prietaiso ir EFB taikomosios programos administravimo bei naudojimo tvarką ir susijusius mokymo reikalavimus.“;

                                    e)

                                    SPO.GEN.140 dalies c punktas išbraukiamas;

                                    f)

                                    SPO.POL.105 dalies b punktas pakeičiamas taip:

                                                „b)

                                                Svėrimą atlieka orlaivio gamintojas arba patvirtinta techninės priežiūros organizacija.“;

                                    g)

                                    SPO.IDE.A.180 dalies a punktas pakeičiamas taip:

                                                „a)

                                                Lėktuvuose, išskyrus ELA1 lėktuvus, turi būti bent vienas rankinis gesintuvas:

                                                            1.

                                                            skrydžio įgulos kabinoje ir

                                                            2.

                                                            kiekviename nuo skrydžio įgulos kabinos atskirtame keleivių salone, nebent į jį skrydžio įgulos nariai gali lengvai patekti.“;

                                    h)

                                    D skyriaus 3 skirsnis išbraukiamas.

               (*1)  2018 m. kovo 13 d. Komisijos reglamentas (ES) 2018/395, kuriuo pagal Europos Parlamento ir Tarybos reglamentą (EB) Nr. 216/2008 nustatomos išsamios skrydžių oro balionais vykdymo taisyklės (OL L 71, 2018 3 14, p. 10).

               (*2)  2018 m. gruodžio 14 d. Komisijos įgyvendinimo reglamentas (ES) 2018/1976, kuriuo pagal Europos Parlamento ir Tarybos reglamentą (ES) 2018/1139 nustatomos išsamios skrydžių sklandytuvais vykdymo taisyklės (OL L 326, 2018 12 20, p. 64);““


title: 2019 m. sausio 21 d. Tarybos įgyvendinimo reglamentas (ES) 2019/85, kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje

text:
21.1.2019

                  LT

                  Europos Sąjungos oficialusis leidinys

                  LI 18/4

         TARYBOS ĮGYVENDINIMO REGLAMENTAS (ES) 2019/85
         2019 m. sausio 21 d.
         kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. sausio 18 d. Tarybos reglamentą (ES) Nr. 36/2012 dėl ribojamųjų priemonių, atsižvelgiant į padėtį Sirijoje, kuriuo panaikinamas Reglamentas (ES) Nr. 442/2011 (1), ypač į jo 32 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2012 m. sausio 18 d. Taryba priėmė Reglamentą (ES) Nr. 36/2012;

                     (2)

                     atsižvelgiant į tai, kad žinomi verslininkai dėl savo ryšių su režimu gauna didelį pelną ir mainais padeda finansuoti režimą, įskaitant per bendrąsias įmones, suformuotas tam tikrų žinomų verslininkų ir subjektų kartu su valstybės remiamomis bendrovėmis siekiant apstatyti eksproprijuotą žemę, tie verslininkai ir subjektai remia B. al-Assado režimą ir gauna iš jo naudos, be kita ko, naudodami eksproprijuotą turtą;

                     (3)

                     be to, dėl B. al-Assado režimo vykdomos žemės ekspropriacijos iš konflikto Sirijoje metu perkeltų asmenų tie asmenys negali sugrįžti į savo namus;

                     (4)

                     vienuolika fizinių asmenų ir penki subjektai turėtų būti įtraukti į Reglamento (ES) Nr. 36/2012 II priede pateiktą fizinių ir juridinių asmenų, subjektų ar organizacijų, kuriems taikomos ribojamosios priemonės, sąrašą;

                     (5)

                     todėl Reglamento (ES) Nr. 36/2012 II priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 36/2012 II priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 21 d.

                  Tarybos vardu

                  Pirmininkė

               F. MOGHERINI

            (1)  OL L 16, 2012 1 19, p. 1.

            PRIEDAS

               1.
               Toliau išvardyti asmenys įtraukiami į Reglamento (ES) Nr. 36/2012 II priedo A skirsnyje (Asmenys) pateiktą sąrašą:

                           Vardas, pavardė

                           Identifikavimo informacija

                           Įtraukimo į sąrašą priežastys

                           Įtraukimo į sąrašą data

                           „264.

                           Anas Talas
                           (dar žinomas kaip ; Anas Talous / Tals / Tuls / Tlass)

                           Lytis: vyras
                           Pareigos: bendrovės „Talas Group“ pirmininkas
                           Gimimo data: 1971 m. kovo 25 d.
                           Pilietybė: Sirijos

                           Įtakingas Sirijoje veikiantis verslininkas, turintis interesų ir vykdantis veiklą daugelyje Sirijos ekonomikos sektorių. Vykdydamas verslo veiklą ir investuodamas, Anas Talas taip pat gauna naudos iš Sirijos režimo ir (arba) jį remia. 2018 m. bendrovė „Talas Group“, kurios pirmininkas yra Anas Talas, kartu su bendrove „Damascus Cham Holding“ sudarė 23 mlrd. Sirijos svarų (SYP) vertės bendrąją įmonę siekiant pastatyti „Marota City“ – režimo remiamą prabangių gyvenamųjų namų ir komercinės paskirties pastatų kvartalą.

                           2019 1 21

                           265.

                           Nazir Ahmad JamalEddine
                           (dar žinomas kaip ; Nazir Ahmad, Mohammed JamalEddine)

                           Lytis: vyras
                           Pareigos: vienas iš bendrovės „Apex Development and Projects LLC“ steigėjų bei didžiausias akcininkas ir bendrovės „A'ayan Company for Projects and Equipment“ steigėjas
                           Gimimo data: 1962 m.
                           Pilietybė: Sirijos

                           Įtakingas Sirijoje veikiantis verslininkas, daug investavęs į statybos pramonę, įskaitant kontrolinį (90 %) akcijų paketą bendrovėje „Apex Development and Projects LLC“, kuri sudarė 34,8 mln. JAV dolerių (USD) vertės bendrąją įmonę siekiant pastatyti „Marota City“ – režimo remiamą prabangių gyvenamųjų namų ir komercinės paskirties pastatų kvartalą. Dalyvaudamas kvartalo „Marota City“ statybos projekte, Nazir Ahmad JamalEddine gauna naudos iš Sirijos režimo ir (arba) jį remia.

                           2019 1 21

                           266.

                           Mazin Al-Tarazi
                           (dar žinomas kaip ; Mazen al-Tarazi)

                           Lytis: vyras
                           Pareigos: verslininkas
                           Gimimo data: 1962 m. rugsėjo mėn.
                           Pilietybė: Sirijos

                           Įtakingas Sirijoje veikiantis verslininkas, daug investavęs į statybos ir aviacijos sektorius. Investuodamas ir vykdydamas veiklą, Mazin Al-Tarazi gauna naudos iš Sirijos režimo ir (arba) jį remia. Visų pirma Al-Tarazi yra sudaręs susitarimą su bendrove „Damascus Cham Holding“ dėl 320 mln. USD investicijų į „Marota City“ – režimo remiamo prabangių gyvenamųjų namų ir komercinės paskirties pastatų kvartalą – statybą; jam taip pat suteikta licencija dėl privačios oro transporto bendrovės Sirijoje.

                           2019 1 21

                           267.

                           Samer Foz
                           (dar žinomas kaip Samir () Foz () / Fawz; Samer Zuhair Foz)

                           Lytis: vyras
                           Pareigos: bendrovės „Aman Group“ generalinis direktorius
                           Gimimo data: 1973 m. gegužės mėn.
                           Gimimo vieta: Latakia (Latakija), Sirija
                           Pilietybės: Sirijos, Turkijos
                           Kita informacija:
                           bendrovės „Aman Group“ vykdomasis prezidentas Patronuojamosios įmonės: „Foz for Trading“, „Al-Mohaimen for Transportation & Contracting“. Bendrovė „Aman Group“ yra privačiojo sektoriaus partnerė bendrojoje įmonėje „Aman Damascus JSC“ su bendrove „Damascus Cham Holding“, kurioje Foz yra individualus akcininkas. „Emmar Industries“ yra bendrovių „Aman Group“ ir „Hamisho Group“ sudaryta bendroji įmonė, kurioje Foz turi kontrolinį akcijų paketą ir yra pirmininkas.

                           Įtakingas Sirijoje veikiantis verslininkas, turintis interesų ir vykdantis veiklą daugelyje Sirijos ekonomikos sektorių, įskaitant režimo remiamą bendrąją įmonę, dalyvaujančią statant „Marota City“ – prabangių gyvenamųjų namų ir komercinės paskirties pastatų kvartalą. Samer Foz teikia režimui finansinę ir kitą paramą, įskaitant karinių saugumo ir apsaugos pajėgų („Military Security Shield Forces“) finansavimą Sirijoje ir tarpininkavimą sudarant susitarimus dėl grūdų. Dėl savo sąsajų su režimu jis taip pat gauna finansinės naudos naudodamasis komercinėmis galimybėmis, kurias teikia prekyba kviečiais ir rekonstrukcijos projektai.

                           2019 1 21

                           268.

                           Khaldoun Al-Zoubi
                           (dar žinomas kaip Khaldoon al-Zu'bi; Khaldoun Zubi)

                           Lytis: vyras
                           Pareigos: bendrovės „Aman Holding“ (dar žinoma kaip „Aman Group“) viceprezidentas
                           Gimimo data: 1979 m.
                           Pilietybė: Sirijos

                           Įtakingas Sirijoje veikiantis verslininkas, turintis interesų ir vykdantis veiklą daugelyje Sirijos ekonomikos sektorių, įskaitant tokias jo funkcijas kaip bendrovės „Aman Holding“ viceprezidentas ir oro transporto bendrovės „Fly Aman“ didžiausias akcininkas. Eidamas šias pareigas jis yra susijęs su Samer Foz. Bendrovei „Aman Holding“ atstovaujama „Aman Damascus“ – bendrosios įmonės, dalyvaujančios statant „Marota City“ – režimo remiamą prabangių gyvenamųjų namų ir komercinės paskirties pastatų kvartalą, – valdyboje ir ji šioje bendrojoje įmonėje turi kontrolinį akcijų paketą. Eidamas bendrovės „Aman Holding“ viceprezidento pareigas Al-Zoubi gauna naudos iš Sirijos režimo ir (arba) jį remia.

                           2019 1 21

                           269.

                           Hussam Al-Qatirji
                           (dar žinomas kaip Hussam / Hossam Ahmed / Mohammed / Muhammad al-Katerji )

                           Lytis: vyras
                           Pareigos: „Katerji Group“ (dar žinomos kaip „al-Qatirji Company“ / „Qatirji Company“ / „Khatirji Group“ / „Katerji International Group“) generalinis direktorius
                           Gimimo data: 1982 m.
                           Gimimo vieta: Raqqa (Raka, Sirija)
                           Pilietybė: Sirijos

                           Įtakingas Sirijoje veikiantis verslininkas ir kartu Allepo (Alepui) atstovaujantis Parlamento narys. Al-Qatirji remia režimą ir gauna iš jo naudos, nes sudaro sąlygas su nafta ir kviečiais susijusiems prekybos susitarimams su režimu ir gauna iš jų pelno.

                           2019 1 21

                           270.

                           Bashar Mohammad Assi

                           Lytis: vyras
                           Pareigos: įmonės „Aman Damascus“ direktorių valdybos pirmininkas. Ribotos atsakomybės oro transporto bendrovės „Fly Aman“ partneris steigėjas.
                           Gimimo data: 1977 m.
                           Pilietybė: Sirijos

                           Įtakingas Sirijoje veikiantis verslininkas, turintis interesų ir vykdantis veiklą daugelyje Sirijos ekonomikos sektorių, įskaitant tokias jo funkcijas kaip oro transporto bendrovės „Fly Aman“ partneris steigėjas ir „Aman Damascus“ – bendrosios įmonės, dalyvaujančios statant „Marota City“ – režimo remiamą prabangių gyvenamųjų namų ir komercinės paskirties pastatų kvartalą, – direktorių valdybos pirmininkas. Eidamas įmonės „Aman Damascus“ direktorių valdybos pirmininko pareigas Assi gauna naudos iš Sirijos režimo ir (arba) jį remia.

                           2019 1 21

                           271.

                           Khaled al-Zubaidi
                           (dar žinomas kaip (Mohammed) Khaled/Khalid (Bassam) (al-) Zubaidi / Zubedi )

                           Lytis: vyras
                           Pareigos: Bendrovės „Zubaidi and Qalei LLC“ bendraturtis, bendrovės „Agar Investment Company“ direktorius, bendrovių „Al Zubaidi“ ir „Al Zubaidi & Al Taweet Contracting Company“ generalinis valdytojas, bendrovės „Zubaidi Development Company“ direktorius bei savininkas ir bendrovės „Enjaz Investment Company“ bendraturtis.
                           Pilietybė: Sirijos

                           Įtakingas Sirijoje veikiantis verslininkas, daug investavęs į statybos pramonę, įskaitant 50 % akcijų paketą bendrovėje „Zubaidi and Qalei LLC“, kuri stato prabangų turistinį miestą „Grand Town“ ir kuriai režimas yra suteikęs 45 metų trukmės susitarimą, už tai gaudamas 19–21 % jos pajamų. Eidamas šias pareigas jis yra susijęs su Nader Qalei. Vykdydamas verslo veiklą, ypač dėl šio akcijų paketo statant „Grand Town“, Khaled al-Zubaidi gauna naudos iš Sirijos režimo ir (arba) jį remia.

                           2019 1 21

                           272.

                           Hayan Mohammad Nazem Qaddour
                           (dar žinomas kaip Hayyan Kaddour bin Mohammed Nazem)

                           Lytis: vyras
                           Vardas, pavardė: Hayan Mohammed Nazem Qaddour
                           Pareigos: bendrovės „Exceed Development and Investment Company“ pirminis akcininkas
                           Gimimo data: 1970 m.
                           Pilietybė: Sirijos

                           Įtakingas Sirijoje veikiantis verslininkas, turintis 67 % akcijų paketą bendrovėje „Exceed Development and Investment“, kuri sudarė 17,7 mln. USD vertės bendrąją įmonę siekiant pastatyti „Marota City“ – režimo remiamą prabangių gyvenamųjų namų ir komercinės paskirties pastatų kvartalą. Dalyvaudamas kvartalo „Marota City“ statybos projekte, Hayan Mohammad Nazem Qaddour gauna naudos iš Sirijos režimo ir (arba) jį remia.

                           2019 1 21

                           273.

                           Maen Rizk Allah Haykal
                           (dar žinomas kaip Heikal Bin Rizkallah)

                           Lytis: vyras
                           Pareigos: bendrovės „Exceed Development and Investment Company“ antrinis akcininkas
                           Pilietybė: Sirijos

                           Įtakingas Sirijoje veikiantis verslininkas, turintis 33 % akcijų paketą bendrovėje „Exceed Development and Investment“, kuri sudarė 17,7 mln. USD vertės bendrąją įmonę siekiant pastatyti „Marota City“ – režimo remiamą prabangių gyvenamųjų namų ir komercinės paskirties pastatų kvartalą. Dalyvaudamas kvartalo „Marota City“ statybos projekte, Maen Rizk Allah Haykal gauna naudos iš Sirijos režimo ir (arba) jį remia.

                           2019 1 21

                           274.

                           Nader Qalei
                           (dar žinomas kaip Kalai, Kalei)

                           Lytis: vyras
                           Vardas, pavardė: Nader Kalai
                           Gimimo data: 1965 7 9
                           Gimimo vieta: Damaskas
                           Pilietybė: Sirijos
                           Paso numeris (įskaitant išdavimo valstybę bei datą ir išdavimo vietą): Sirijos Arabų Respublika, N 010170320, išdavimo numeris: 002-15-L062672, išdavimo data: 2015 5 24, galiojimo data: 2021 5 23
                           Tapatybės kortelės numeris: Sirijos Arabų Respublika, 010-40036453.
                           Pareigos: bendrovės „Castle Investment Holding“ didžiausias akcininkas, bendrovės „Zubaidi and Qalei LLC“ bendraturtis, bendrovės „Kalai Industries Management“ pirmininkas
                           Giminystė / verslo partnerystė arba partnerystės ryšiai / sąsajos su į sąrašą įtrauktais asmenimis: Khaled al-Zubaidi
                           Adresas:
                           Young Avenue, Halifax (Halifaksas), Kanada

                           Įtakingas Sirijoje veikiantis verslininkas, daug investavęs į statybos pramonę, įskaitant 50 % akcijų paketą bendrovėje „Zubaidi and Qalei LLC“, kuri stato prabangų turistinį miestą „Grand Town“ ir kuriai režimas yra suteikęs 45 metų trukmės susitarimą, už tai gaudamas 19–21 % jos pajamų. Eidamas šias pareigas jis yra susijęs su Khaled al-Zubaidi. Vykdydamas verslo veiklą, ypač dėl šio akcijų paketo statant „Grand Town“, Nader Qalei gauna naudos iš Sirijos režimo ir (arba) jį remia.

                           2019 1 21“

               2.
               Toliau išvardyti subjektai įtraukiami į Reglamento (ES) Nr. 36/2012 II priedo B skirsnyje (Subjektai) pateiktą sąrašą:

                           Pavadinimas

                           Identifikavimo informacija

                           Įtraukimo į sąrašą priežastys

                           Įtraukimo į sąrašą data

                           „72.

                           Rawafed Damascus Private Joint Stock Company
                           (dar žinoma kaip Rawafed / Rawafid / Rawafed (Tributary)  Damascus Private Joint Stock Company)

                           Adresas: Damascus (Damaskas), Sirija

                           Bendrovė „Rawafed Damascus Private Joint Stock Company“ yra bendrovių „Damascus Cham Holdings“, „Ramak Development and Humanitarian Projects“, „Al-Ammar LLC“, „Timeet Trading LLC“ (taip pat žinomos kaip „Ultimate Trading Co. Ltd.“) ir „Wings Private JSC“ 48,3 mln. USD vertės bendroji įmonė. Bendrovė „Rawafed“ remia Sirijos režimą ir (arba) gauna iš jo naudos, be kita ko, dalyvaudama režimo remiamo prabangių pastatų kvartalo „Marota City“ statybos projekte.

                           2019 1 21

                           73.

                           Aman Damascus Joint Stock Company
                           (dar žinoma kaip „Aman Damascus JSC“)

                           Adresas: Damascus (Damaskas), Sirija

                           Bendrovė „Aman Damascus Joint Stock Company“ yra bendrovių „Damascus Cham Holdings“ ir „Aman Group“ 18,9 mln. USD vertės bendroji įmonė. Dalyvaudama režimo remiamo prabangių pastatų kvartalo „Marota City“ statybos projekte, bendrovė „Aman Damascus“ remia Sirijos režimą ir (arba) gauna iš jo naudos.

                           2019 1 21

                           74.

                           Bunyan Damascus Private Joint Stock Company
                           (dar žinoma kaip „Bunyan Damascus Private JSC“)

                           Adresas: Damascus (Damaskas), Sirija

                           Bendrovė „Bunyan Damascus Private Joint Stock Company“ yra bendrovių „Damascus Cham Holdings“, „Apex Development and Projects LLC“ ir „Tamayoz LLC“ 34,8 mln. USD vertės bendroji įmonė. Dalyvaudama režimo remiamo prabangių pastatų kvartalo „Marota City“ statybos projekte, bendrovė „Bunyan Damascus Private Joint Stock Company“ remia Sirijos režimą ir (arba) gauna iš jo naudos.

                           2019 1 21

                           75.

                           Mirza

                           Adresas: Damascus (Damaskas), Sirija

                           Bendrovė „Mirza“ yra bendrovių „Damascus Cham Holding“ ir „Talas Group“ 52,7 mln. USD vertės bendroji įmonė. Dalyvaudama režimo remiamo prabangių pastatų kvartalo „Marota City“ statybos projekte, bendrovė „Mirza“ remia Sirijos režimą ir (arba) gauna iš jo naudos.

                           2019 1 21

                           76.

                           Developers Private Joint Stock Company
                           (dar žinoma kaip „Developers Private JSC“)

                           Adresas: Damascus (Damaskas), Sirija

                           Bendrovė „Developers Private Joint Stock Company“ yra bendrovių „Damascus Cham Holdings“ ir „Exceed Development and Investment“ 17,7 mln. USD vertės bendroji įmonė. Dalyvaudama režimo remiamo prabangių pastatų kvartalo „Marota City“ statybos projekte, bendrovė „Developers Private Joint Stock Company“ remia Sirijos režimą ir (arba) gauna iš jo naudos.

                           2019 1 21“


title: 2019 m. sausio 22 d. Komisijos įgyvendinimo reglamentas (ES) 2019/99, kuriuo, nekeičiant galiojančių priemonių, baigiamas pakartotinis absorbcijos tyrimas dėl importuojamų Indijos kilmės kaliojo ketaus (dar vadinamo ketumi su rutuliniu grafitu) vamzdžių ir vamzdelių

text:
23.1.2019

                  LT

                  Europos Sąjungos oficialusis leidinys

                  L 20/3

         KOMISIJOS ĮGYVENDINIMO REGLAMENTAS (ES) 2019/99
         2019 m. sausio 22 d.
         kuriuo, nekeičiant galiojančių priemonių, baigiamas pakartotinis absorbcijos tyrimas dėl importuojamų Indijos kilmės kaliojo ketaus (dar vadinamo ketumi su rutuliniu grafitu) vamzdžių ir vamzdelių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 9 straipsnio 2 dalį ir 12 straipsnį,
         kadangi:
         1.   PROCEDŪRA

         1.1.   Galiojančios priemonės

                     (1)

                     Šiuo metu galiojančios priemonės – galutinis antidempingo muitas, nustatytas Komisijos įgyvendinimo reglamentu (ES) 2016/388 (2), kuriuo nustatomas galutinis antidempingo muitas importuojamiems Indijos kilmės kaliojo ketaus (dar vadinamo ketumi su rutuliniu grafitu) vamzdžiams ir vamzdeliams, su pakeitimais, padarytais Įgyvendinimo reglamentu (ES) 2016/1369 (3).

                     (2)

                     Nagrinėjamajam produktui taip pat taikomas galutinis kompensacinis muitas, nustatytas Komisijos įgyvendinimo reglamentu (ES) 2016/387 (4). Tačiau kompensacinis muitas šiame pakartotiniame tyrime nenagrinėjamas.

               1.2.   Prašymas atlikti pakartotinį absorbcijos tyrimą

                     (3)

                     Komisija gavo prašymą atlikti galiojančių antidempingo priemonių pakartotinį absorbcijos tyrimą pagal pagrindinio reglamento 12 straipsnį.

                     (4)

                     Prašymą 2018 m. kovo 16 d. pateikė „Saint-Gobain PAM“, „Saint-Gobain PAM Deutschland GmbH“, „Saint-Gobain PAM España S.A.“ ir „Duktus (Production) GmbH“ – keturi Sąjungos gamintojai, kurie pagamina daugiau nei 90 % visų kaliojo ketaus vamzdžių ir vamzdelių Sąjungoje (toliau – pareiškėjas).

                     (5)

                     Pareiškėjas pateikė pakankamai įrodymų, pagrindžiančių antidempingo tyrimo atnaujinimą. Pareiškėjas teigė, kad po pradinio tiriamojo laikotarpio ir po to, kai buvo nustatytas antidempingo muitas, sumažėjo perpardavimo nesusijusiems pirkėjams Sąjungoje kainos ir kad dėl to sumažėjo numatytas galiojančių priemonių taisomasis poveikis. Remiantis prašyme pateiktais įrodymais, perpardavimo kainų mažėjimo negalima paaiškinti kitais veiksniais, pavyzdžiui, žaliavų kainų pokyčiais.

               1.3.   Antidempingo tyrimo atnaujinimas

                     (6)

                     2018 m. balandžio 30 d. Komisija pranešimu Europos Sąjungos oficialiajame leidinyje (toliau – pranešimas apie tyrimo atnaujinimą) paskelbė atnaujinanti antidempingo tyrimą (5).

                     (7)

                     Atliekant pakartotinį tyrimą nagrinėtas šiuo metu bendrovei „Jindal Saw Limited“ (toliau – „Jindal“) ir su ja susijusioms bendrovėms, taip pat visoms kitoms bendrovėms taikomas 14,1 % dydžio antidempingo muitas, nustatytas Įgyvendinimo reglamento (ES) 2016/388 1 straipsnyje.

               1.4.   Suinteresuotosios šalys

                     (8)

                     Pranešime apie tyrimo atnaujinimą suinteresuotosios šalys paragintos susisiekti su Komisija, kad galėtų dalyvauti pakartotiniame tyrime. Be to, Komisija apie pakartotinį absorbcijos tyrimą konkrečiai pranešė pareiškėjui, eksportuojantiems gamintojams ir žinomiems susijusiems importuotojams bei nagrinėjamosios šalies valdžios institucijoms ir paragino juos dalyvauti tyrime.

                     (9)

                     Suinteresuotosioms šalims buvo suteikta galimybė raštu pareikšti savo nuomonę ir pateikti prašymą išklausyti dalyvaujant Komisijai ir (arba) prekybos bylas nagrinėjančiam pareigūnui. „Jindal“ tokį prašymą pateikė ir buvo išklausyta Komisijos.

               1.5.   Pakartotinis eksportuojančių gamintojų tyrimas

                     (10)

                     Komisija bendrovei „Jindal“ ir jos susijusioms bendrovėms nusiuntė klausimyną, o kitus eksportuojančius gamintojus paragino pranešti apie save per 15 dienų nuo pranešimo apie tyrimo atnaujinimą paskelbimo.

                     (11)

                     Iki nustatyto termino apie save pranešė vienas Indijos eksportuojantis gamintojas – „Electrosteel Castings Limited“, tačiau jis buvo nesusijęs su pakartotiniu tyrimu, nes jam netaikomas galutinis antidempingo muitas pagal Įgyvendinimo reglamento (ES) 2016/388 1 straipsnį.

                     (12)

                     Praėjus terminui apie save pranešė dar du Indijos eksportuojantys gamintojai – „Electrotherm (India) Ltd“ ir „Tata Metaliks Limited“. Šioms bendrovėms taikoma Įgyvendinimo reglamento (ES) 2016/388 1 straipsnyje visoms kitoms bendrovėms nustatyta muito norma, lygi per pradinį tyrimą bendrovei „Jindal“ nustatytam 14,1 % individualiam antidempingo muitui. Abiejų bendrovių pardavimo Sąjungoje apimtis per pakartotinio absorbcijos tyrimo tiriamąjį laikotarpį buvo nežymi. Atsižvelgdama į tai, kad šios bendrovės apie save pranešė per vėlai, Komisija joms neišsiuntė klausimyno.

               1.6.   Nesusijusių importuotojų atranka

                     (13)

                     Kad galėtų nuspręsti, ar atranka yra būtina (o jei būtina – kad galėtų atrinkti bendroves), Komisija paprašė nesusijusių importuotojų pateikti pranešime apie tyrimo atnaujinimą nurodytą informaciją. Nė vienas iš jų informacijos nepateikė.

               1.7.   Klausimyno atsakymai

                     (14)

                     Komisija bendrovei „Jindal“ nusiuntė klausimyną ir gavo atsakymą.

               1.8.   Tikrinamieji vizitai

                     (15)

                     Komisija rinko ir tikrino visą informaciją, kurią manė esant reikalingą šiam pakartotiniam tyrimui atlikti. Pagal pagrindinio reglamento 16 straipsnį tikrinamasis vizitas surengtas bendrovės „Jindal Saw Italia SpA“, Triestas, Italija (toliau – „Jindal Italija“) patalpose. „Jindal Italija“ – vienintelė bendrovės „Jindal“ susijusi bendrovė Sąjungoje (žr. 3.1 skirsnį).

               1.9.   Faktų atskleidimas

                     (16)

                     2018 m. spalio 24 d. Komisija visoms suinteresuotosioms šalims nusiuntė faktų atskleidimo dokumentą, kuriame išdėstė esminius faktus ir aplinkybes, kuriais remdamasi siūlė baigti pakartotinį tyrimą. Suinteresuotosioms šalims pranešta apie terminą pastaboms dėl atskleistų faktų pateikti. Po faktų atskleidimo savo pastabas pateikė du subjektai – pareiškėjas ir „Jindal“. Pareiškėjas Komisijai pateikė prašymą išklausyti ir buvo išklausytas. Suinteresuotųjų šalių pateiktos pastabos išnagrinėtos ir prireikus į jas atsižvelgta.

               1.10.   Laikotarpiai, kurių duomenys nagrinėti atliekant pakartotinį absorbcijos tyrimą

                     (17)

                     Pakartotinio absorbcijos tyrimo tiriamasis laikotarpis (ATL) – 2017 m. balandžio 1 d. – 2018 m. kovo 31 d. Nagrinėjamasis laikotarpis – 2016 m. balandžio 1 d. – 2018 m. kovo 31 d. Pradinis tiriamasis laikotarpis (PTL) – 2013 m. spalio 1 d. – 2014 m. rugsėjo 30 d.

               2.   NAGRINĖJAMASIS PRODUKTAS

                     (18)

                     Nagrinėjamasis produktas – Indijos kilmės kaliojo ketaus (dar vadinamo ketumi su rutuliniu grafitu) vamzdžiai ir vamzdeliai, išskyrus kaliojo ketaus vamzdžius ir vamzdelius be vidinės ir išorinės dangos (nedengti vamzdžiai), kurio KN kodai šiuo metu yra ex 7303 00 10 ir ex 7303 00 90 (TARIC kodai 7303001010, 7303009010) (toliau – nagrinėjamasis produktas).

               3.   NUSTATYTI FAKTAI

                     (19)

                     Pagal pagrindinio reglamento 12 straipsnį atliekant pakartotinį absorbcijos tyrimą siekiama nustatyti, ar, nustačius pradines priemones, sumažėjo eksporto kainos arba ar nagrinėjamojo produkto perpardavimo kainos ar tolesnio pardavimo Sąjungoje kainos nepakito arba pakito nepakankamai. Antruoju etapu, jei padaroma išvada, kad priemonė veikiausiai lėmė tokių kainų pokyčius, tuomet, siekiant pašalinti anksčiau pagal pagrindinio reglamento 3 straipsnį nustatytą žalą, pagal pagrindinio reglamento 2 straipsnį turi būti iš naujo įvertintos eksporto kainos ir iš naujo skaičiuojami dempingo skirtumai, kad būtų atsižvelgta į pakartotinai įvertintas eksporto kainas.

               3.1.   „Jindal“ verslo modelio pokyčiai ir pardavimas Sąjungoje

                     (20)

                     Nustačius priemones, „Jindal“ pardavimas Sąjungoje sumažėjo maždaug 90 %, palyginti su PTL. „Jindal“ pardavimo Sąjungoje apimtis [mažiau nei 2 000 metrinių tonų] dabar sudaro [mažiau nei 0,5 %] Sąjungos suvartojimo.

                     (21)

                     Be to, palyginti su PTL, pasikeitė „Jindal“ pardavimo struktūra. Per PTL „Jindal“ turėjo tris susijusias pardavimo bendroves atitinkamai Jungtinėje Karalystėje, Ispanijoje ir Italijoje, o per ATL liko tik Italijoje buvusi susijusi bendrovė. Bendrovei „Jindal Italija“ tenka didžioji dalis „Jindal“ pardavimo Sąjungoje, o jos tiesioginio eksporto apimtis nedidelė.

                     (22)

                     Be to, palyginti su pradiniu tyrimu, per ATL labai sumažėjo „Jindal“ pirkėjų skaičius ([jų liko mažiau nei pusė, palyginti su PTL]), mažesnis buvo ir valstybių narių, kuriose prekiauta, skaičius ([mažiau nei pusė, palyginti su PTL]). Taip pat labai sumažėjo „Jindal“ parduodamo produkto rūšių (PKN): [palyginti su PTL, jų liko mažiau nei pusė].

               3.2.   Kainų raidos analizė

                     (23)

                     Vertindama, ar eksporto kainos sumažėjo, Komisija paprastai apskaičiuoja kiekvieno nagrinėjamo eksportuojančio gamintojo per ATL taikytas eksporto kainas ir šias kainas palygina su atitinkamomis PTL eksporto kainomis. Tačiau, atsižvelgiant į labai mažą pardavimo eksportui apimtį, kaip aprašyta 21 konstatuojamojoje dalyje, tiesioginio eksporto kaina, kurią „Jindal“ taikė nepriklausomiems pirkėjams Sąjungoje, negalėjo būti prasmingai palyginta. Kadangi kainų analizė turėtų būti grindžiama pirmam nepriklausomam pirkėjui taikyta kaina ir atsižvelgiant į tai, kad „Jindal“ susijusių bendrovių Ispanijoje ir Jungtinėje Karalystėje nebėra, Komisija atlikdama analizę rėmėsi tik „Jindal Italija“ perpardavimo pirmam nesusijusiam pirkėjui kaina.

                     (24)

                     Atsižvelgiant į tai, kad nagrinėta tik labai nedidelė pardavimo apimtis, ir į 3.1 skirsnyje minėtus produkto rūšių pokyčius, bet koks palyginimas pagal kiekvieną PKN atskirai būtų buvęs nereprezentatyvus, todėl nebuvo galima atlikti prasmingos analizės.

                     (25)

                     Komisija atliko orientacinę analizę – palygino kiekvieno „Jindal Italija“ visų rūšių produkto pardavimo pirmam nesusijusiam pirkėjui vieno kilogramo bendrą vidutinę svertinę kainą. Nustatyta, kad laikotarpiu tarp ATL ir PTL „Jindal“ perpardavimo kaina vidutiniškai padidėjo [daugiau kaip 10 %], taigi buvo [daugiau kaip 80 %] didesnė už 14,1 % antidempingo muitą.

                     (26)

                     Be to, dalis „Jindal“ pardavimo per ATL vykdyta remiantis pasiūlymuose iki priemonių taikymo nustatytomis kainomis. Negalima tikėtis, kad tokio pardavimo kainos būtų pasikeitusios, todėl jas lyginti nėra labai aktualu.

                     (27)

                     Atskleidus faktus pareiškėjas pateikė įvairių tvirtinimų. Pirma, pareiškėjas teigė, kad Komisija turėtų atsižvelgti į tris išorės veiksnius: 8,7 % kompensacinį muitą, 3,2 % konvencinį muitą ir INR bei EUR valiutų kursą.

                     (28)

                     Dėl kompensacinio muito pareiškėjas teigė, kad perpardavimo kainos padidėjimas pirmiausia turi būti siejamas su 8,7 % siekusiu kompensaciniu muitu. Komisija pažymėjo, kad atliekant pakartotinį tyrimą nagrinėjamas tik įtariamas antidempingo muito absorbavimas. Bet kuriuo atveju per šį tyrimą nustatyti faktai rodo, kad „Jindal Italija“ savo kainas padidino ir viršijo 2016 m. nustatyto kompensacinio muito lygį. Todėl šis tvirtinimas buvo atmestas.

                     (29)

                     Dėl konvencinio muito pareiškėjas pažymėjo, kad nagrinėjamajam produktui taikytas konvencinis muitas per PTL ir ATL keitėsi – nuo 0 % iki 3,2 %. Iš tiesų, produktams, priskiriamiems bendrųjų muitų tarifų lengvatų sistemos S-15a kategorijai, kuriai priskiriami ir 73 skirsnio produktai, įskaitant nagrinėjamąjį produktą, šiuo metu taikomas 3,2 % konvencinis muitas. Pareiškėjas teigė, kad vertinant perpardavimo kainos padidėjimą reikėtų atsižvelgti į šį pokytį. Komisija patvirtino, kad suinteresuotosioms šalims pateiktoje analizėje jau buvo atsižvelgta į šį muitą. Tačiau Komisija pažymėjo, kad jeigu į konvencinio muito padidėjimą nebūtų buvę atsižvelgta, nustatytas kainų padidėjimas būtų buvęs didesnis. Kadangi bet kuriuo atveju nustatyti faktai dėl pakankamo kainų padidėjimo nebūtų pakeisti, Komisija paliko atvirą klausimą, ar lyginant kainas šiuo atveju reikėtų atsižvelgti į konvencinio muito padidėjimą, ar ne.

                     (30)

                     Kalbant apie valiutų kursą, pareiškėjas teigė, kad reikėtų atsižvelgti į EUR ir INR kurso pokytį. Jis teigė, kad padidėjus INR vertei EUR atžvilgiu, sumažėjo Indijos eksporto kainų konkurencingumas. Komisija mano, kad valiutų kursų pokyčiai gali būti laikomas veiksniu, į kurį reikia atsižvelgti, tais atvejais, kai sąskaitos faktūros išrašomos užsienio valiuta. Tačiau šiuo atveju palyginimas buvo atliktas remiantis perpardavimo kaina, o su ja susijusios sąskaitos faktūros ir per PTL, ir per ATL buvo išrašytos eurais, taigi vertinant kainos padidėjimą naudota ta pati valiuta. Todėl bet kokie koregavimai dėl INR ir EUR kurso pokyčių buvo nepagrįsti, todėl prašymas buvo atmestas.

                     (31)

                     Antra, pareiškėjas taip pat teigė, kad pardavimas pasiūlymų konkurso būdu nėra netipiškas ir turėtų būti įtrauktas. Komisija paaiškino, kad šis pardavimas buvo įtrauktas į kainų palyginimą (žr. 26 konstatuojamąją dalį).

                     (32)

                     Trečia, pareiškėjas teigė, kad norint, jog perpardavimo kainos pokytis būtų laikomas reikšmingu, jis turėjo būti bent jau lygiavertis nustatyto muito lygiui. Komisija pažymėjo, kad kiekvienas atvejis yra vertinamas atskirai ir kad teisinė absorbcijos nustatymo riba yra ne tai, ar kainų pokytis yra reikšmingas, o tai, ar keitėsi perpardavimo kaina ir ar tas pokytis buvo pakankamas, kad neišnyktų antidempingo muito poveikis. Šiuo atveju Komisija nustatė, kad kainos padidėjimo daugiau kaip 10 % negalima laikyti nepakankamu.

                     (33)

                     Ketvirta, pareiškėjas paprašė Komisijos ištirti produktus, kuriuos „Jindal Italija“ importavo iš „Jindal“ gamyklos Jungtiniuose Arabų Emyratuose arba iš bet kurio kito šaltinio, siekiant patvirtinti, kad šis importas nebuvo Indijos kilmės arba buvo kitaip neteisingai klasifikuojamas. Komisija pažymėjo, kad šis tvirtinimas veikiau susijęs su įtariamu vengimu, o tai nėra pakartotinio absorbcijos tyrimo dalykas.

                     (34)

                     Penkta, pareiškėjas nurodė, kad Komisija „Jindal Italija“ perpardavimo kainą per PTL turėjo palyginti ir su „Jindal“ ankstesnių patronuojamųjų įmonių Ispanijoje ir JK perpardavimo kaina per PTL, ne vien su „Jindal Italija“ perpardavimo kaina per ATL. Pareiškėjas teigė, kad šis metodas būtų pagrįstas, nes antidempingo muitas susijęs su visu „Jindal“ pardavimu.

                     (35)

                     Komisija laikėsi nuomonės, kad toks palyginimas būtų netinkamas ir nesuteiktų prasmingų rezultatų, ypač dėl skirtingo produktų asortimento, pristatymo sąlygų ir sąskaitų faktūrų valiutų. Taigi ji laikėsi nuomonės, kad tik „Jindal Italija“ pardavimo kainos palyginimas yra tinkamas lyginamasis dydis. Vis dėlto, siekdama išsamumo, Komisija atliko modeliavimą ir palygino „Jindal Italija“ perpardavimo kainą per ATL su visų „Jindal“ patronuojamųjų įmonių perpardavimo kaina per PTL. Šis modeliavimas parodė, kad laikotarpiu tarp ATL ir PTL perpardavimo kaina dar būtų vidutiniškai padidėjusi ([daugiau nei 13 %]). Todėl tokia analizė, nepaisant jos ribotos svarbos, būtų sustiprinusi Komisijos išvadą šiame pakartotiniame tyrime.

                     (36)

                     Galiausiai pareiškėjas teiravosi dėl „Jindal“ tiesioginio pardavimo Sąjungai. Komisija pažymėjo, kad šio pardavimo apimtis negalėjo būti laikoma reikšminga ([mažiau nei 300 tonų]) ir kad šis pardavimas, palyginti su pradiniu tyrimu, vykdytas daugiausia pagal kitokias pristatymo sąlygas. Todėl nebuvo galima atlikti prasmingo palyginimo. Taigi atliekant kainų palyginimą į šį pardavimą neatsižvelgta.

               3.3.   Išvada

                     (37)

                     Atsižvelgdama į ribotą apimtį ir nepakankamą palyginamumą, Komisija negalėjo atlikti išsamios galutinės „Jindal“ kainų analizės. Vis dėlto, kaip minėta 25 konstatuojamojoje dalyje, Komisija nustatė, kad apskritai „Jindal Italija“ perpardavimo kaina padidėjo, palyginti su PTL, todėl priemonės lėmė teigiamą kainų pokytį, kuris buvo panašus į susijusio muito pokytį. Be to, atsižvelgusi į reikšmingą apimties sumažėjimą, Komisija nustatė, kad priemonių poveikis nebuvo sumažintas.

                     (38)

                     Kadangi nebuvo bendradarbiaujama ir atsižvelgiant į tai, kad kitų Indijos eksportuojančių gamintojų, kuriems taikomas šis pakartotinis tyrimas, pardavimo apimtis buvo nežymi ([mažiau nei 0,1 %] Sąjungos suvartojimo), Komisija laikėsi nuomonės, kad pirmiau išdėstyti nustatyti faktai taip pat taikomi visoms kitoms bendrovėms. Šiuo atžvilgiu Komisija pastebėjo, kad turimi statistiniai duomenys, susiję su visomis kitomis bendrovėmis, negali būti laikomi prasmingais, atsižvelgiant į mažą kitų Indijos eksportuojančių gamintojų, kuriems taikomas šis pakartotinis tyrimas, pardavimo apimtį ir į tai, kad nėra informacijos apie jų pardavimo kanalus. Vis dėlto, siekdama informuoti Komisija pažymėjo, kad nedidelės pardavimo apimties kainų duomenys, surinkti naudojantis pagrindinio reglamento 14 straipsnio 6 dalyje nurodyta importo statistikos duomenų baze, parodė, kad vidutinė visų kitų bendrovių kaina buvo panaši į vidutinę „Jindal“ kainą.

                     (39)

                     Todėl Komisija laikėsi nuomonės, kad priemonės padarė poveikį „Jindal“ ir visoms kitoms bendrovėms, nurodytoms Įgyvendinimo reglamento (ES) 2016/388 1 straipsnyje.

                     (40)

                     Atsižvelgdama į šiuos nustatytus faktus, Komisija nemanė, kad būtina perskaičiuoti muitą.

               4.   FAKTŲ ATSKLEIDIMAS IR IŠVADA

                     (41)

                     Kaip nustatyta 1.9 skirsnyje, Komisija visoms suinteresuotosioms šalims pranešė apie esminius faktus ir aplinkybes, kuriais remdamasi ji ketino baigti pakartotinį absorbcijos tyrimą. Pastabos išnagrinėtos ir į jas prireikus deramai atsižvelgta.

                     (42)

                     Dėl pirmiau nurodytų priežasčių Komisija padarė išvadą, kad pakartotinis absorbcijos tyrimas turėtų būti baigtas nekeičiant galiojančių priemonių.

                     (43)

                     Šis reglamentas atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Pakartotinis absorbcijos tyrimas dėl importuojamų Indijos kilmės kaliojo ketaus (dar vadinamo ketumi su rutuliniu grafitu) vamzdžių ir vamzdelių pagal Reglamento (ES) 2016/1036 12 straipsnį baigiamas nekeičiant galiojančių antidempingo priemonių.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas yra privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 22 d.

                  Komisijos vardu

                  Pirmininkas

               Jean-Claude JUNCKER

            (1)  OL L 176, 2016 6 30, p. 21.

            (2)  2016 m. kovo 17 d. Komisijos įgyvendinimo reglamentas (ES) 2016/388, kuriuo nustatomas galutinis antidempingo muitas importuojamiems Indijos kilmės kaliojo ketaus (dar vadinamo ketumi su rutuliniu grafitu) vamzdžiams ir vamzdeliams (OL L 73, 2016 3 18, p. 53).

            (3)  2016 m. rugpjūčio 11 d. Komisijos įgyvendinimo reglamentas (ES) 2016/1369, kuriuo iš dalies keičiamas Įgyvendinimo reglamentas (ES) 2016/388, kuriuo nustatomas galutinis antidempingo muitas importuojamiems Indijos kilmės kaliojo ketaus (dar vadinamo ketumi su rutuliniu grafitu) vamzdžiams ir vamzdeliams (OL L 217, 2016 8 12, p. 4).

            (4)  2016 m. kovo 17 d. Komisijos įgyvendinimo reglamentas (ES) 2016/387, kuriuo nustatomas galutinis kompensacinis muitas importuojamiems Indijos kilmės kaliojo ketaus (dar vadinamo ketumi su rutuliniu grafitu) vamzdžiams ir vamzdeliams (OL L 73, 2016 3 18, p. 1).

            (5)  OL C 151, 2018 4 30, p. 57.